Brunkola kaprimulgo

Brunkola kaprimulgo (Antrostomus ridgwayi) estas noktula specio de kaprimulgoj de la genro Antrostomus kun 11 aliaj specioj. Ĝi troviĝas en Centra Ameriko, nome en Gvatemalo, Honduro, Meksiko, Nikaragvo, kaj en la usona ŝtato Arizono.Bowers Jr., R. K. kaj J. B., Jr. Dunning (2020). Buff-collared Nightjar (Antrostomus ridgwayi), version 1.0. En Birds of the World (S. M. Billerman, Editor). Cornell Lab of Ornithology, Ithaca, NY, USA.  Alirita la 16an de Oktobro 2021

Taksonomio kaj sistematiko
La Brunkola kaprimulgo havas du subspeciojn, nome la nomiga Antrostomus ridgwayi ridgwayi kaj A. r. troglodytes. Dum ioma tempo ĝi estis inkludita en la genron Caprimulgus sed ĝi estis poste restarigita en sian originan genron. La genron Antrostomus starigis la franca natursciencisto Charles Bonaparte en 1838 kun la Karolina kaprimulgo (Antrostomus carolinensis) kiel la tipa specio. La genronomo kombinas la grekajn antron signige "groto" kaj stoma signife "buŝo". La specia epiteto estas omaĝo al la usona ornitologo Robert Ridgway.

Aspekto
La Brunkola kaprimulgo estas 22 ĝis 23 cm longa. "A. r. ridgwayi" pezas 39,8 ĝis 61 g; unu masklo de "A. r. troglodytes" pezis 51 g. La kapo, supraj partoj kaj vosto estas brungrizaj kun grizaj, kremkoloraj kaj rustaj markoj. Ĝi havas brilan cinamoflavan kolumon sur la malantaŭa kolo kaj mallarĝan sablokoloran bendon sub la gorĝo. La flugiloj estas brunnigraj kun cinamoflavaj bendoj. La brusto estas brungriza kaj la ventro sunbruna kun malhelbrunaj strioj. La finoj de la du plej eksteraj vostoplumoj havas multe da blanko ĉe la masklo kaj malgrandan kvanton da sablokoloro ĉe la ino.

Distribuado kaj habitato
La nomiga subspecio de la Brunkola kaprimulgo reproduktiĝas de sudorienta Arizono suden tra centra Meksiko ĝis Morelos; ĝi migras de tiu areo vintre. Ĝi estas tutjara loĝanto (nemigranta) en okcidenta Meksiko de suda Sonora ĝis Chiapas. A. r. troglodytes estas tutjara loĝanto de Gvatemalo, Honduro, kaj eble Nikaragvo. Ili loĝas en diversaj pejzaĝoj, inkluzive de dense vegetaĵaj ravinoj kaj kanjonoj en la arida nordo kaj dorna arbustaro kaj pli humidaj pin-kverkaj arbaroj sude. En Usono ĝi tipe troviĝas inter 933 kaj 1 400 m de alteco. Ĝi nestas tiel malalte kiel marnivelo kaj tiel alte kiel 3 000 m en Meksiko, kaj en Honduro troviĝas inter 900 kaj 1 650 m.

Kutimaro
La Brunkola kaprimulgo estas plej aktiva ĉe tagiĝo kaj krepusko sed ankaŭ estas noktula. Dumtage ĝi ripozas sur la tero sub malalta vegetaĵaro, tipe sur kruta tero kun sia kapo montrante malsupren.

Manĝado
La Brunkola kaprimulgo manĝas per flugado de ripozejo aŭ la grundo ĝis alteco de 10 m kaj revenas al la sama loko. Ĝi ĉasas de krepusko ĝis malfrue en la nokton kaj denove proksime de tagiĝo. Ĝia dieto de noktaj fluginsektoj ne estas detale studita.

Reproduktado
La reprodukta sezono de la Brunkola kaprimulgo ne estas plene difinita, sed ĝi ampleksas almenaŭ aprilon ĝis junion. La ovodemetado de du ovoj estas rekte lasita sur la teron sen nesto, kvankam pli grandaj ŝtonoj povas esti forpuŝitaj. Ĝi tipe estas en ombra loko. Ekzistas almenaŭ unu observado de plenkreskulo faranta flugil-rompitan trompomontradon, ŝajne por malatentigi du kanjonajn piedirantojn for de sia nesto.

Voĉo
La kanto de la maskla Brunkola kaprimulgo estas "longa altiĝanta, akcelanta serio de kuk-notoj finiĝantaj per kuk-a-ĉia kiu subite falas ĉe la fino." Ambaŭ seksoj faras "ĉuk"-vokojn; maskloj donas "kvir"-vokon. Ĝi tipe kantas plej multe ĉe tagiĝo kaj krepusko sed daŭrigos intermite tra la nokto. Ĝi kantas ĉiunokte inter mez-majo kaj frua aŭgusto kaj malofte dum la cetero de la jaro.

Statuso
La IUCN taksis la Brunkolan kaprimulgon kiel Malplej Zorgigan. Ĝi havas tre grandan teritorion kaj ĉirkaŭkalkulitan populacion de 2 000 000, kvankam oni kredas, ke tiu nombro malpliiĝas. Neniu tuja minaco estis determinitaj. Ekzistas ebla habitatoperdo en Meksiko; preskaŭ la tuta malgranda usona teritorio estas iel protektita kontraŭ tiu minaco.

 Referencoj 

Eksteraj ligiloj

Buff-collared Nightjar photo; Article siti.com
RangeMaps & synopsis InfoNatura NatureServe
Buff-collared Nightjar photo gallery  VIREO 

Kategorio:Kaprimulgoformaj
Kategorio:Birdoj de Meksiko
Kategorio:Birdoj de Centra Ameriko